L-ikona ta' Għemmaws iddawwal il-viżjoni tagħna bħala Knisja fis-soċjetà ta' żmienna. L-esperjenza taż-żewġ dixxipli fit-triq ta' Għemmaws hija l-ġrajja li Monsinjur Arċisqof Charles J. Scicluna ppreżenta għar-riflessjoni tagħna fil-bini u t-twettiq ta' pjan pastorali għad-djoċesi tagħna. Minn din il-ġrajja joħorġu qawwija erba' attitudnijiet li trid tħaddan il-Knisja f'pajjiżna fil-mixja tagħha. Trid tkun Knisja li tisma', Knisja li tilqa', Knisja li takkumpanja, Knisja li toħroġ. Sabiex jgħinna f'din ir-riflessjoni fil-jiem li ġejjin ser ikun hawn fostna l-Isqof ta' Antwerp, il-Beġju, Mons Johannes Bonny, li fost appuntamenti oħra ser ikollu laqgħa mal-lajċi, b'mod partikolari dawk involuti f'ħidma pastorali fil-parroċċi, fl-għaqdiet, fl-iskejjel, f'kunsilli u kummissjonijiet parrokjali u djoċesana, u f'kull qasam ieħor tal-Evanġelizzazzjoni. Il-laqgħa ser issir nhar it-Tlieta 11 ta' Ġunju 2019 fis-Sala San Ġorġ Preca fl-Istitut Kattoliku, il-Floriana, u tibda fis-7.00 ta' filgħaxija. Minħabba l-importanza ta' din il-laqgħa, dawk kollha involuti huma mitluba li jieħdu sehem.
B'qalb imħeġġa: il-prijoritajiet tal-Knisja fid-dawl ta' Għemmaws